b'\n_START_ARTICLE_\nMykolihapot\n_START_PARAGRAPH_\nMykolihapot ovat ryhm\xc3\xa4 pitk\xc3\xa4ketjuisia rasvahappoja. Niit\xc3\xa4 esiintyy mykobakteerien ja muiden niille l\xc3\xa4heist\xc3\xa4 sukua olevien bakteerien soluseiniss\xc3\xa4. Mykolihapot tekev\xc3\xa4t n\xc3\xa4iden bakteerien soluseinist\xc3\xa4 vastustuskykyisen kuivumiselle, hapoille ja useille muille kemikaaleille ja heikent\xc3\xa4v\xc3\xa4t antibioottien tehoa. Rakenteeltaan erilaisia mykolihappoja tunnetaan yli 500.\n_START_SECTION_\nRakenne ja ominaisuudet\n_START_PARAGRAPH_\nMykolihappoja eristettiin ensimm\xc3\xa4isen kerran vuonna 1938 tuberkuloosia aiheuttavasta bakteerista Mycobacterium tuberculosis. T\xc3\xa4m\xc3\xa4n j\xc3\xa4lkeen niit\xc3\xa4 on tavattu my\xc3\xb6s kaikista muista Mycobacterium-suvun lajeista sek\xc3\xa4 monista l\xc3\xa4hisukulaisista esimerkiksi Rhodococcus-, Gordonia-, Dietzia-, Nocardia-, Corynebacterium- ja Segniliparus-sukujen lajeista. Mykolihappojen rakenne koostuu haarautuneesta hiilivetyketjusta. Ketju haarautuu karboksyylihapporyhm\xc3\xa4\xc3\xa4n n\xc3\xa4hden ensimm\xc3\xa4isest\xc3\xa4 hiiliatomista katsottuna lyhyemm\xc3\xa4ksi \xce\xb1-ketjuksi ja pidemm\xc3\xa4ksi \xc3\x9f-ketjuksi, jota kutsutaan my\xc3\xb6s meromykonaattiketjuksi. Yhdisteiss\xc3\xa4 on karboksyylihapporyhm\xc3\xa4\xc3\xa4n n\xc3\xa4hden \xce\xb2-asemassa hydroksyyliryhm\xc3\xa4. Meromykonaattiketjussa on v\xc3\xa4hint\xc3\xa4\xc3\xa4n yksi syklopropyyliryhm\xc3\xa4 ja lis\xc3\xa4ksi siin\xc3\xa4 voi olla my\xc3\xb6s metyyli-, metoksi-, ketoni- tai esteriryhmi\xc3\xa4 sek\xc3\xa4 tyydyttym\xc3\xa4tt\xc3\xb6mi\xc3\xa4 kaksoissidoksia. Mykolihapoissa hiiliatomien lukum\xc3\xa4\xc3\xa4r\xc3\xa4 vaihtelee v\xc3\xa4lill\xc3\xa4 20\xe2\x80\x93100. Mykolihapot esiintyv\xc3\xa4t soluseiniss\xc3\xa4 joko vapaina tai sitoutuneena arabinogalaktaanipolysakkaridiin. _NEWLINE_Mykolihapot parantavat solusein\xc3\xa4n rakennetta ja lis\xc3\xa4\xc3\xa4v\xc3\xa4t virulenssia sek\xc3\xa4 stabiilisuutta kuivumista sek\xc3\xa4 happoja, em\xc3\xa4ksi\xc3\xa4 ja muita kemikaaleja vastaan. My\xc3\xb6s antibioottien on vaikea tunkeutua mykolihappoja sis\xc3\xa4lt\xc3\xa4v\xc3\xa4n solusein\xc3\xa4n l\xc3\xa4pi, mik\xc3\xa4 lis\xc3\xa4\xc3\xa4 n\xc3\xa4iden bakteerien vastustuskyky\xc3\xa4 antibiooteille. Mykolihappoja tuottavat bakteerit muodostavat erikoistuneita rasvahapposyntaaseja, jotka muodostavat mykolihappojen komponentteja koentsyymi-A:n ja rasvahappojen komplekseista.  Er\xc3\xa4\xc3\xa4t antibiootit vaikuttavat est\xc3\xa4m\xc3\xa4ll\xc3\xa4 mykolihappojen biosynteesi\xc3\xa4 ja t\xc3\xa4llaisia ovat isoniatsidi, etionamidi ja delamanidi.'